## Nuria Montes afirma que la Generalitat està estudiant harmonitzar i professionalitzar les marques turístiques de la Comunitat Valenciana

*** La consellera avança que “en 2025 iniciarem un nou pla estratègic de Turisme en el qual, entre altres coses, inclourem una anàlisi de l’impacte de les marques turístiques de la Comunitat”
* Turisme Comunitat Valenciana col·labora amb l’Ajuntament de Castelló de la Plana per a impulsar la promoció turística de la ciutat, a través d’un conveni dotat en 2024 amb un total de 250.000 euros**

La consellera d’Innovació, Indústria, Comerç i Turisme, Nuria Montes, s’ha reunit este dimecres amb l’alcaldessa de Castelló de la Plana, Begoña Carrasco, a on han analitzat la situació actual de la destinació per a alinear estratègies de turisme entre les dos entitats.

Durant la reunió, la consellera ha traslladat a l’alcaldessa de Castelló que “en 2025 iniciarem un nou pla estratègic de Turisme en el qual, entre altres coses, inclourem una anàlisi de l’impacte de les marques turístiques de la Comunitat Valenciana amb l’objectiu de millorar el nostre posicionament”.

Nuria Montes ha explicat que, en estos moments, el Consell treballa amb l’“objectiu de millorar el nostre posicionament i visibilitat turística”, i per això estem estudiant “harmonitzar i professionalitzar les marques turístiques de la Comunitat Valenciana”.

Així mateix, la titular de Turisme ha assenyalat “la necessitat d’apostar per la convivència de totes les marques per a extraure el millor resultat possible en cada un dels mercats o segments de la demanda que es pretenguen captar”.

En este sentit, tal com ha assenyalat Montes, “és important ser conscients del valor afegit que aporten algunes marques en mercats molt determinats”, al mateix temps que ha subratllat que “el nostre treball a partir d’ara ha de ser valorar quines marques hem de potenciar més en cada una de les nostres accions de promoció nacional i internacional per a reforçar el nostre posicionament”.

Actualment, la Comunitat Valenciana té set marques turístiques, que són: Costa Blanca, Visit Benidorm, València Turisme, Turismo de Castellón, Alicante Turismo, Visit València i Visit Elx.

**250.000 euros per a la promoció turística de Castelló de la Plana**

Turisme Comunitat Valenciana col·labora amb l’Ajuntament de Castelló de la Plana per a impulsar la promoció turística de la ciutat, a través d’un conveni dotat en 2024 amb un total de 250.000 euros.

En concret, mitjançant este acord, l’Ajuntament de Castelló de la Plana ha organitzat la 7a edició d’Escala a Castelló, el gran esdeveniment nàutic que es va celebrar a la ciutat del 5 al 8 d’abril. Este esdeveniment s’enquadra com una acció estratègica de promoció de la imatge turística de la ciutat de Castelló de la Plana com a destinació al Mediterrani.

Fecha: 16/10/2024